KIRJALLINEN KYSYMYS E-2858/98

esittäjä(t): Angela Sierra González (GUE/NGL) komissiolle

(28. syyskuuta 1998)

Aihe: Pullotuslaitoksen rakentaminen Tagulucheen (La Gomera - Kanarian saaret)

Kanarian saarten hallitus on ilmoittanut olevan yleisen edun mukaista, että Tagalucheen sijoitetaan vedenpullotuslaitos. Alue, jolle tämän teollisuuslaitoksen sijoittamista kaavaillaan, sijaitsee paikalla, jota Kanarian saarten hallitus on ehdottanut sisällytettäväksi direktiivin 92/43/ETY(1) mukaiseen, luonnon elinympäristöjen sekä luonnonvaraisen eläimistön ja kasvuston säilyttämistä koskevaan Natura 2000 -suunnitelmaan. Tämä Taguluche-niminen alue osuu maantieteellisesti samalle alueelle, joka on tarkoitettu tätä teollisuuslaitosta varten.

Tällä alueella sijaitsee eräs direktiivissä 92/43/ETY mainituista, etusijalla olevista luonnon elinympäristöistä, tarkasti sanoen Phoenix-palmulehto. Siinä tapauksessa, että mainittu pullotuslaitos toteutetaan, se aiheuttaisi epäilemättä seurauksia mainittuun palmulehtoon ja alueen maanviljelysmaisemaan, koska laakson luonnollisten sivujokien vähäiset vesimäärät tukahdutettaisiin.

Katsooko komissio, että tällaisen suunnitellun tehdaslaitoksen sijoittaminen sopii yhteen Natura 2000 -suunnitelmassa ehdotetun alueen säilyttämisen kanssa?

Komission jäsenen Ritt Bjerregaardinkomission puolesta antama vastaus

(30. lokakuuta 1998)

Komissio katsoo, että parlamentin jäsenen mainitsema teollisuuslaitoshanke voi sopia yhteen Natura 2000 -verkkoon ehdotetun alueen suojelun kanssa, jos luontotyyppien sekä luonnonvaraisen eläimistön ja kasviston suojelusta 21 päivänä toukokuuta 1992 annetun direktiivin 92/43/ETY 6 artiklan 3 ja 4 kohdassa säädetyt edellytykset täyttyvät.

Mainitun artiklan mukaisesti kaikki suunnitelmat tai hankkeet, jotka eivät liity suoranaisesti alueen käyttöön tai ole sen kannalta tarpeellisia, mutta saattavat vaikuttaa alueeseen merkittävästi joko erikseen tai yhdessä muiden suunnitelmien tai hankkeiden kanssa, on arvioitava asianmukaisesti sen kannalta, miten ne vaikuttavat alueen suojelutavoitteisiin. Alueelle aiheutuvien vaikutusten arvioinnista tehtyjen johtopäätösten perusteella ja jollei 4 kohdan säännöksistä muuta johdu, jäsenvaltion viranomaiset antavat hyväksyntänsä tälle suunnitelmalle tai hankkeelle vasta varmistuttuaan siitä, ettei suunnitelmalla tai hankkeella ole haittavaikutuksia alueeseen, ja kuultuaan tarvittaessa kansalaisia.

Jos suunnitelma tai hanke on alueelle aiheutuvien vaikutusten arvioinnin kielteisestä tuloksesta huolimatta ja vaihtoehtoisten ratkaisujen puuttuessa kuitenkin toteutettava erittäin tärkeän yleisen edun kannalta pakottavista syistä, mukaan luettuina sosiaaliset tai taloudelliset syyt, kyseisen jäsenvaltion on toteutettava kaikki tarvittavat korvaavat toimenpiteet sen varmistamiseksi, että Natura 2000:n kokonaisuus säilyy yhtenäisenä. Jäsenvaltion on ilmoitettava komissiolle toteuttamansa korvaavat toimenpiteet. Jos kyseisellä alueella on ensisijaisesti suojeltava luontotyyppi ja/tai laji, ainoat kysymykseen tulevat perusteet ovat sellaisia, jotka liittyvät ihmisen terveyteen, yleiseen turvallisuuteen, ensisijaisen tärkeisiin suotuisiin ympäristövaikutuksiin tai komission lausunnon perusteella muihin erittäin tärkeän yleisen edun kannalta pakottaviin syihin.

Komissio haluaa huomauttaa parlamentin jäsenelle, että Taguluchen alue ympäristöineen ei kuulu alueisiin, jotka on osoitettu lintujen suojelualueiksi luonnonvaraisten lintujen suojelusta 2 päivänä huhtikuuta 1979 annetun neuvoston direktiivin 79/409/ETY(2) 4 artiklan mukaisesti. Tähän mennessä Espanjan viranomaiset eivät myöskään ole virallisesti ehdottaneet kyseisten alueiden sisällyttämistä Natura 2000 -verkkoon.

(1) EYVL L 206, 22.7.1992, s. 7.

(2) EYVL L 103, 25.4.1979.